ทอท.ทุ่ม6.2หมื่นล้านเดินหน้าสุวรรณภูมิเฟส2
ทอท.วางแผนการลงทุน4ด้านตั้งเป้า6ปีสร้างสุวรรณภูมิเฟส2รองรับผู้โดยสาร60ล้านคน
24 มี.ค. 2553

ทอท.วางแผนการลงทุน4ด้านตั้งเป้า6ปีสร้างสุวรรณภูมิเฟส2รองรับผู้โดยสาร60ล้านคน
นายเสรีรัตน์ ประสุตานนท์ กรรมการผู้อำนวยการใหญ่ บริษัท ท่าอากาศยานไทย จำกัด (มหาชน) หรือ ทอท. เปิดเผยว่า ที่ประชุมคณะกรรมการ ทอท. วันนี้ (24 มี.ค.) รับทราบแผนการพัฒนาท่าอากาศยานสุวรรณภูมิ ในระยะที่ 2 ซึ่งได้มีการส่งเรื่องให้กระทรวงคมนาคมพิจารณาแล้ว เป็นแผนพัฒนาในระยะเวลา 6 ปี วงเงินลงทุน 62,503 ล้านบาท เพื่อเสริมศักยภาพให้ท่าอากาศยานสุวรรณภูมิ สามารถรองรับผู้โดยสารได้ถึง 60 ล้านคน จากเดิมรองรับได้เพียง 45 ล้านคน/ปี 
หลังจากนี้ กระทรวงคมนาคมจะเสนอแผนการลงทุนให้ที่ประชุมคณะรัฐมนตรีพิจารณา และอีกด้านหนึ่งจะส่งให้สำนักงานคณะกรรมการพัฒนาการเศรษฐกิจและสังคมแห่งชาติ (สศช.) พิจารณาอนุมัติแผนดำเนินการควบคู่กันไป โดยแผนการลงทุน ประกอบด้วยการลงทุนใน 4 กลุ่มงาน คือ 1. การก่อสร้างอาคารเทียบเครื่องบินรองหลังที่ 1 ครอบคลุมงานออกแบบก่อสร้างอาคาร 2. การก่อสร้างลานจอดอากาศยานประชิดอาคาร 3. การก่อสร้างอาคารโดยสาร ครอบคลุมงานขยายอาคารผู้โดยสาร 4. การก่อสร้างสำนักงานสายการบิน งานระบบสาธารณูปโภค และงานจ้างที่ปรึกษาบริหารจัดการโครงการ          ล่าสุด ทอท.ได้ตัดโครงการลงทุนก่อสร้างรันเวย์ที่ 3 และเงินจ่ายค่าชดเชยผลกระทบด้านเสียงรันเวย์ที่3 เพราะเห็นว่าการก่อสร้างงานทั้ง 4 โครงการเมื่อแล้วเสร็จจะช่วยลดการใช้ระยะเวลาในการเดินทางเชื่อมต่อระหว่างเที่ยวบินในประเทศและต่างประเทศขั้นตอนละ 5 นาทีเพื่อรองรับผู้โดยสารได้ตามเป้าหมาย